Titten Tei ble laget av den tsjekkisk-norske teatermannen Karel Hlavaty i 1970, på oppdrag av Birgit Strøm, som også førte figuren og ga den stemme. Dukken fikk sitt navn etter en navnekonkurranse for barn i regi av NRK og dukket første gang opp i Barne-TV-programmet lørdag 4. september 1971. Han hadde rollen som det undrende barnet som i et enkelt språk stiller de voksne vanskelige spørsmål, som regel i samtale med programlederen Rolf Kirkvaag («Sjonkel Rolf»). Titten Tei hadde siden innslag både i Barne-TV, under programtittelen og i ulike lørdagsunderholdningsprogram.